DA Den Europæiske Unions Tidende C 101/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 101/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»SCOTTISH WILD SALMON«

EF-Nr.: UK-PGI-0005-0863-07.03.2011

BGB ( X ) BOB ( )

1. Betegnelse:

»Scottish Wild Salmon«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.7 — Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1:

»Scottish Wild Salmon« er den betegnelse, der er givet til den pelagiske fisk af arten Salmo Salar, som fanges ved flod- og kystfiskeri i hele Skotland og op til 1 500 meter ud for den skotske kyst.

Fersk »Scottish Wild Salmon« er sølvfarvet med mørkeblå ryg, fast og med intakte skæl. Kødet er fast og dybrødt. Den er kendetegnet ved en meget frisk lugt af fisk og er i fremragende stand i hele sæsonen, hvor dens kød er saftigt og meget velsmagende. »Scottish Wild Salmon« adskiller sig fra andre laksetyper ved, at den har perfekte aftegninger, velformede finner og velformet hoved og hale, en veludviklet muskulatur, samt at kødet er fast på grund af de lange afstande, fisken tilbagelægger. »Scottish Wild Salmon« er uden kunstige farvestoffer eller kemikalier.

Der er ikke fastsat en bestemt størrelsesklasse, eftersom det drejer sig om et vildt produkt, og væksten påvirkes af de omgivende miljøbetingelser. Vægten på »Scottish Wild Salmon« ligger normalt på 1,5 kg og derover, men den kan veje op til 20 kg. Fisken er sølvfarvet på ydersiden, det faste kød inden i er dybrødt. Laksene sælges fersk, hel og ispakket i kasser.

3.3. Råvarer (kun for forarbejdede produkter):

Ikke relevant.

3.4. Foder (kun for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

Fisken skal fanges i Skotlands floder og kystområder og op til 1 500 meter fra kysten ved hjælp af en af følgende metoder:

Net and Coble (net og fladbundet robåd)

— et slæbenet lægges ud fra en fladbundet båd og håndteres fra bredden eller kysten eller fra vandet langs bredden eller kysten. Laksen omringes af nettet og trækkes afhængigt af forholdene ind til bredden eller mod kysten.

Cruives

— en gammel form for fiskefælde, som anvendes i floder og tidligere også i flodmundinger. Den består af et aflukke lavet af pæle eller fletværk, som undertiden placeres på en stendæmning. Cruives, der er udviklet til laksefiskeri, består af en næsten firkantet kassefælde med anordninger, som hindrer fisken i at svømme tilbage, og som placeres i en stendækning tværs over en flod.

Stationære fiskeredskaber

— poseformede net, fly net eller andre ruser fastgjort til pæle. Denne type fiskefælde fastgøres eller forankres afhængigt af forholdene til kysten eller til havbunden.

— Haaf-net og poke-net. Haaf-nettet fastgøres i en firkantet ramme og holdes i strømmen af fiskeren, som vandrer gennem flodmundingen. Nettet løftes op, når laksen svømmer ind i det. Flere fiskere kan arbejde sammen side om side på en række. Poke-nets består af en række netlommer, der er fastgjort på pæle på række, der stilles op mod tidevandet. Når tidevandet trækker sig tilbage, fanges fisken i lommerne.

Derudover skal følgende trin i produktionen finde sted inden for det geografiske område:

— Landing

— Sortering efter størrelse

— Ilægning i iskasser i Skotland. Ilægningen på is i kasser foregår sædvanligvis på fiskeristationerne før afsendelsen til markederne, og kan finde sted på en hvilken som helst fiskeristation i Skotland.

3.6. Særlige regler vedrørende udskæring, rivning eller emballering osv.:

Ikke relevant.

3.7. Specifikke mærkningsregler:

Ikke relevant.

4. Præcis afgrænsning af det geografiske område:

Hele Skotland, herunder havområdet op til 1 500 meter fra kysten.

5. Tilknytning til det geografiske område:

5.1. Det geografiske områdes egenart:

Miljøet i det geografiske område er særlig gunstigt for »Scottish Wild Salmon«. Skotlands geologi og geografi med det tempererede klima, høj vandkvalitet og brusende floder er altafgørende for »Scottish Wild Salmon«, eftersom fisken kun vandrer i rene vande langs den skotske kystlinje.

Laks er naturligt hjemmehørende i området. De udklækkes i ferskvand, hvorefter de vandrer med strømmen ud i havet. Når de er fuldt udvoksede, vender de tilbage til den samme flod for at gyde. Det er, når laksen vender tilbage til floderne, at fiskeriet finder sted.

Forud for denne tilbagevenden har fisken tilbragt 1-3 år i arktiske vande omkring Canada og Grønland. Skotlands geologi og geografi med det tempererede klima, høje vandkvalitet og brusende floder er med til at skabe en sund fiskebestand, som bidrager til mange forskellige populationer med egne vandringscykler, der fordeler sig over næsten hele året. Disse forudsætninger er livsvigtige for »Scottish Wild Salmon«, eftersom fisken kun vandrer ind i rene floder langs den skotske kystlinje.

Med næsten 400 laksefloder og flere hundrede genetisk forskellige bestande er de skotske flodsystemer hjemsted for en af de største og mest mangfoldige bestande af atlanterhavslaks i Europa.

5.2. Produktets egenart:

Atlanterhavslaksen er en anadrom fisk, hvis livscyklus begynder i ferskvand. Herefter vandrer den ud i havet og vender tilbage til samme flod, hvor den selv blev udklækket, for at formere sig. Forbindelsen til det geografiske område består i, at laksefiskeriet finder sted, når fisken vender tilbage til samme gydeplads, hvor den selv blev udklækket.

Sammen med miljøet er »Scottish Wild Salmons« særlige egenskaber knyttet til det geografiske område gennem traditionen med fangst- og bearbejdningsmetoder, som er veldokumenterede traditionelle fiskemetoder. Fiskeri efter »Scottish Wild Salmon« er en vigtig del Skotlands kulturarv. Kunsten at lokalisere og fange fisken har længe eksisteret i Skotland og er gået i arv fra generation til generation. Det er derfor, at der stadig findes række fiskere, som driver fiskeri med net.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Fiskeri med net

Laksefiskeri med net har fundet sted i Skotland i flere hundrede år. Laks har været og fortsætter med at være en art med stor symbolværdi for Skotland. Der er henvisninger til fiskeri med slæbenet ved Tweed-floden omkring år 1160. De ældste optegnelser om lakselovgivning stammer tilbage fra 1424. Anvendelsen af faste fiskeredskaber var lovligt i flodmundinger frem til begyndelsen af det 19. århundrede. Da laksefiskeriet med net var på sit højeste, beskæftigede det formentlig ca. 3 000 mennesker. Desværre er de fleste skotske fiskeristationer blevet nedlagt i de sidste 25 år, men der findes dog flere netfiskeristationer, som stadig er i drift.

Fangstmetoderne har grundlæggende været uforandret i århundreder, og de anvendes fortsat. Fisketeknikker og specialiseret viden og kunnen er blevet givet videre fra generation til generation, selvom der nu anvendes moderne teknologi i form af bedre bådmotorer og kraftige anlæg til rensning af nettene.

I tiden før indførelsen af moderne kølingsmetoder fandtes der i enkelte fiskerbyer »ishuse«, hvor fisken blev forarbejdet. Dengang blev laksen pakket på is og sendt med sejlskib fra Skotland til Billingsgate-markedet i London. Et sådant »ishus« ligger stadig i nærheden af Montrose. Det er en stor, hvælvet bygning fra midten af det 19. århundrede, hvis tag endnu den dag i dag er dækket med græs. Det giver en kølende effekt i bygningen, når den regn, der falder på taget, fordamper.

Anseelse

Historisk set var fisken, som også går under betegnelsen »sølvbarrer« eller »fiskenes konge«, et værdifuldt produkt, og det er stadig tilfældet. Den blev undertiden saltet (røget) og eksporteret over store afstande. Det vigtigste marked for »Scottish Wild Salmon« var traditionelt Billingsgate i London.

I dag sælges røget »Scottish Wild Salmon« på landbomarkeder i hele Skotland, og derudover eksporteres en del fersk fisk til udlandet. Fisken er tidligere blevet leveret til det britiske kongehus samt til G8-topmødet i 2005 i Gleneagles, gourmetkokke og -restauranter som Harrods, Fortnum og Mason og mesterkokken Richard Corrigan, som ejer Bentleys Oyster Bar i Piccadilly i London for blot at nævne nogle få.

Der er udbredt enighed om, at »Scottish Wild Salmon« har en enestående smag og konsistens. Det londonske fiskerøgeri »Forman & Field Salmon Smokers« er af den opfattelse, at hvis man søger den bedste laksekvalitet, er det »kun skotsk vildlaks, som har den historiske anseelse«, og som kan leve op til den kvalitet, man leder efter. »Scottish Wild Salmon« er et af de allerfineste af de skotske produkter, hvilket er noget som anerkendes over hele verden af såvel almindelige kunder og mesterkokke og restauranter. Indkøbere og kunder anpriser ofte »Scottish Wild Salmon« på grund af produktets høje kvalitet.

Fiskeriet har i århundreder været et vigtigt erhverv i Skotland. Landets bestande og populationer af ferskvandfisk er en værdifuld international naturarv. Trods nedgangen i fangsterne i de senere år forbliver Skotlands laksefiskeri af international betydning og udgør grundlaget for fiskeri med global anseelse. Skotlands flodsystemer huser en af de største og mest mangfoldige bestande af atlanterhavslaks i Europa. Med en andel på 66 % af landingerne i Det Forenede Kongerige er Skotland en af de største havfiskerinationer i Europa. Dertil kommer, at landet har 50 000 km floder, som mange steder er hjemsted for vild atlanterhavslaks og havørred, og mere end 30 000 større og mindre søer.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://archive.defra.gov.uk/foodfarm/food/industry/regional/foodname/products/documents/scottish-wild-salmon-pgi.pdf

(1) EUT L 93 af 31.3.2006, s. 12.